<p>មន្រ្តីគម្រោងនៃអង្គការសង់ត្រាល់ប្រចាំប្រទេសថៃ លោក លឹង សុផុន បានមានប្រសាសន៍នៅថ្ងៃទី២៣ ខែមីនា ឆ្នាំ២០២១ ថាអាជ្ញាធរថៃបានរកឃើញពលករខ្មែរ៩នាក់ដែលកំពុងធ្វើការផ្នែកសំណង់នៅទីនោះបានឆ្លងជំងឺកូវីដ-១៩ កាលពីថ្ងៃសុក្រ ហើយអ្នកជំងឺទាំងនោះត្រូវបានយកទៅព្យាបាលនៅមន្ទីរពេទ្យមួយក្នុងខេត្តសាមុតប្រាកាន។ អាជ្ញាធរខេត្តនៅជាប់ព្រំដែនកម្ពុជា-ថៃ បន្តរឹតបន្តឹងការអនុវត្តវិធានសុខាភិបាល ខណៈនៅប្រទេសថៃមានការផ្ទុះសារឡើងវិញនៃការឆ្លងរាលដាលជំងឺកូវីដ-១៩ លើពលករខ្មែរនិងពលករបរទេស។ លោកបន្តថា ការរកឃើញករណីវិជ្ជមានវីរុសកូវីដ-១៩ លើពលករខ្មែរទាំងនោះ បានធ្វើឡើងក្រោយពីអាជ្ញាធរថៃបានយកសំណាកពលករបរទេសចំនួន៦០០នាក់ទៅធ្វើតេស្តេ ក្នុងនោះក៏បានរកឃើញពលករភូមាម្នាក់ និងកម្មករថៃ៥នាក់ បានឆ្លងជំងឺនេះផងដែរ។ សម្រាប់ក្រុមគ្រួសារនិងអ្នករួមការងារជាមួយពលករខ្មែរទាំង៩នាក់នោះ ត្រូវបានអាជ្ញាធរថៃ តម្រូវឱ្យស្នាក់នៅមួយកន្លែង។ លោក លឹម សុផុន បញ្ជាក់ថា៖ &laquo;ឥលូវរដ្ឋាភិបាលថៃបានរៀបចំឱ្យពួកគាត់ព្យាបាលនៅមន្ទីរពេទ្យមួយក្នុងខេត្តសាមុតប្រាកាន&raquo;។ អ្នកនាំពាក្យរដ្ឋបាលខេត្តបាត់ដំបង លោក សឿម ប៊ុនរិទិ្ធ បានមានប្រសាសន៍ថា អាជ្ញាធរនឹងរឹតបន្តឹងថែមទៀតលើការអនុវត្តតាមវិធានការរបស់ក្រសួងសុខាភិបាល ដើម្បីទប់ស្កាត់ការឆ្លងរាលដាលជំងឺកូវីដ-១៩ នៅតាមបណ្ដាព្រំដែន។ ពាក់ព័ន្ធនឹងករណីនេះ អាជ្ញាធរកម្ពុជាដែលមានខេត្តជាប់ព្រំដែនជាមួយថៃ បានបង្កើនការរឹតបន្តឹងវិធានសុខាភិបាលបន្ថែមទៀត ដើម្បីទប់ស្កាត់ការឆ្លងរាលដាលជំងឺនេះចូលក្នុងប្រទេសកម្ពុជា។ លោកបន្តថា អាជ្ញាធរខេត្តបានដាក់កម្លាំងចម្រុះតាមបន្ទាត់ព្រំដែន ដើម្បីទប់ស្កាត់ការគេចវេះពីការធ្វើចត្តាឡីស័ករបស់ពលករខ្មែរ ហើយប្រសិនបើមានពលករណាមួយមិនបាននាំមកធ្វើចត្តាឡីស័ក អាជ្ញាធរក្នុងដែនសមត្ថកិច្ចនោះត្រូវទទួលខុសត្រូវតាមវិន័យរដ្ឋបាល។ លោកមានប្រសាសន៍ថា៖ &laquo;នៅតាមច្រកធ្វើទាំងអស់ គឺត្រូវមានកម្លាំងគោលដៅយើងចម្រុះ អត់ឱ្យមានកម្លាំងណាមួយដាច់ដោយឡែកទេ យើងមានកម្លាំងចម្រុះទាំងអស់ ជាភ្នែកជាច្រមុះ អត់អាចនរណាមួយទៅគប់គិតគ្នាបានទេ&raquo;។ អភិបាលរងខេត្តឧត្តរមានជ័យ លោក ឌី រ៉ាដូ មានប្រសាសន៍ថា អាជ្ញាធរតាមព្រំដែនក្នុងខេត្តនេះ កំពុងអនុវត្តយ៉ាងម៉ឺងម៉ាត់តាមវិធានការរបស់ក្រសួងសុខាភិបាល ខណៈពលករដែលចូលមកគឺត្រូវតែមានការពិនិត្យសុខភាពជាដាច់ខាត។ លោកមានប្រសាសន៍ថា៖ &laquo;យើងអនុវត្តអ្វីដែលជាគោលការណ៍ ជាវិធាន ដែលក្រសួងសុខាភិបាលដាក់ចេញ ចង់និយាយថា អាជ្ញាធរគឺស្ដាប់តាមក្រសួងជំនាញ ក្រសួងបច្ចេកទេស បើលោកណែនាំយ៉ាងម៉េច យើងអនុវត្តទៅអ្វីដែលគាត់ឱ្យយើងអនុវត្តហ្នឹងទៅ។ ឱ្យតែបងប្អូនពលករចូលមក គឺយើងត្រូវតែពិនិត្យសុខភាពដាច់ខាត ដោយមានមន្តី្រសុខាភិបាលនៅតាមព្រំដែន [នៅប្រចាំការ]។ លោកនាយករដ្ឋមន្ត្រី ហ៊ុន សែន កាលពីអំឡុងខែធ្នូ និងដើមឆ្នាំ២០២១នេះ បានបញ្ជាជាបន្តបន្ទាប់ទៅអាជ្ញាធរខេត្ត និងកងកម្លាំងនៅតាមព្រំដែនទាំងអស់ ត្រូវទប់ស្កាត់ការលួចឆ្លងដែនខុសច្បាប់របស់ពលករឱ្យបានម៉ត់ចត់ ដើម្បីទប់ស្កាត់ការឆ្លងចូលនូវជំងឺកូវីដ-១៩ពីក្រៅប្រទេស។ ដោយឡែក កាលពីថ្ងៃទី៧ ខែមីនា ឆ្នាំ២០២១នេះ លោកនាយករដ្ឋមន្ត្រី ហ៊ុន សែន ចេញបញ្ជាទៅអាជ្ញាធរនៅតាមបណ្តាខេត្តជាប់ព្រំដែនថៃ និងអាជ្ញាធរពាក់ព័ន្ធ ឱ្យកាត់បន្ថយចំនួនអ្នកធ្វើចត្តាឡីស័កនៅតាមព្រំដែន ដោយឱ្យអ្នកដែលមិនមានការសង្ស័យថាមានកូវីដ-១៩ ត្រូវទៅធ្វើចត្តាឡីស័កនៅស្រុកកំណើត ខណៈអ្នកដែលសង្ស័យ ត្រូវរក្សាការធ្វើចត្តាឡីស័កនៅតាមព្រំដែនដដែល៕</p>

<p><img alt="" src="/admin-asset/templateEditor/kcfinder/upload/images/16.jpg" style="width: 756px; height: 494px;" /></p>